อีวัน ฟัลซ์

**ฟีร์กียาวัน ลิซตันโต**  () หรือรู้จักในชื่อ **อีวัน ฟัลซ์** (; เกิด 3 กันยายน ค.ศ. 1961) เป็นนักร้อง นักแต่งเพลง และมือกีตาร์ชาวอินโดนีเซียเชื้อสายชวา โดยใน ค.ศ. 2002 *[[ไทม์|นิตยสารไทม์]]* ได้จัดชื่อเขาเป็นหนึ่งในวีรบุรุษเอเชียผู้ยิ่งใหญ่

## ชีวิตช่วงต้น
ฟีร์กียาวัน ลิซตันโต เกิดที่จาการ์ตา ในวันที่ 3 กันยายน ค.ศ. 1961 เป็นบุตรของฮาร์โซโยซึ่งรับราชการทหาร และลียัซ ซูอูดีจะฮ์ เขาศึกษาที่โรงเรียนมัธยมต้น 5 บันดุง และโรงเรียนอาชีวะเบเปกา บันดุง เขาศึกษาต่อที่โรงเรียนการประชาสัมพันธ์ และสถาบันศิลปะจาการ์ตา เมื่ออายุได้สิบสามปี เขาก็ได้แสดงเล่นดนตรีในงานแต่งงานเล็ก ๆ และงานสังคมอื่น ๆ

## อาชีพนักดนตรี
ขณะที่เขาอายุ 18 ปี อีวัน ฟัลซ์ พร้อมกับเพื่อนได้แก่ โตโต กูนาร์โต, เฮ็ลมี, บัมบัง บูเล และกาเก็ก จากอก ได้ร่วมกันตั้งวงชื่อ อัมบูราดุล (Amburadul) วงได้ออกอัลบั้ม *เปอร์จาลานัน* (*Perjalanan*) ใน ค.ศ. 1979 ซึ่งไม่ได้ประสบความสำเร็จใด ๆ แต่ก็ยังมีการออกอัลบั้มใหม่อีกครั้งพร้อมกับเพิ่มเพลง "ตีกาบูลัน" (Tiga Bulan) เป็นอัลบั้ม *ตีกาบูลัน* (ค.ศ. 1980) โดยในปีเดียวกันนี้ วงถูกยุบและไม่มีบทบาทสำคัญใด ๆ ต่อ อีวัน ฟัลซ์ อีก

ในฐานะส่วนหนึ่งของอาชีพนักดนตรีในช่วงแรก อีวัน ฟัลซ์ ยังบันทึกอัลบั้มแนวขำขันบางอัลบั้มหลังจากชนะการประกวดร้องเพลงคันทรีแนวขำขัน เขาร้องเพลงเกี่ยวกับเหตุการณ์และดนตรีท้องเรื่องการ์ตูนต่าง ๆ โดยอัลบั้มแรกสุดของเขาคือ *จันดาดาลัมนาดา* (*Canda Dalam Nada*) ซึ่งเป็นผลงานชุดแรก ๆ ทำกับเพื่อนร่วมวงอัมบูราดุล 

ในช่วงเวลาดังกล่าว อีวัน ฟัลซ์ ยังเลี้ยงชีพตนเองด้วยการเล่นดนตรีข้างถนน

ค.ศ. 1981 อีวัน ฟัลซ์ เซ็นสัญญากับค่ายมูซีกาสตูดีโย (Musica Studio) เพื่อบันทึกเสียงอัลบั้มเดี่ยวชุดแรก *ซาร์จานามูดา* (*Sarjana Muda*) อัลบั้มนี้แสดงให้เห็นถึงสไตล์เพลงคันทรีอันเป็นเอกลักษณ์ของเขา โดยมีเพลง "กูรูอูมาร์บักรี" (Guru Oemar Bakrie) ซึ่งพูดถึงการที่ครูในอินโดนีเซียได้รับค่าตอบแทนน้อยนิดแต่ยังคงมีความรับผิดชอบในการให้การศึกษาแก่นักเรียนเพื่อให้มีฐานะและอนาคตที่มั่นคง "กูรูอูมาร์บักรี" เป็นที่รู้จักและได้รับความนิยมอย่างมากในอินโดนีเซีย และทำให้อีวันฟัลซ์เริ่มเป็นที่รู้จัก อัลบั้มนี้ยังมีเพลงแนวบัลลาดอีกหลายเพลง ซึ่งได้รับผลประโยชน์จากการลงทุนจำนวนมากจากค่ายมูซีกาสตูดีโย ซึ่งเลือกใช้นักดนตรีและโปรดิวเซอร์คุณภาพสูงสำหรับอัลบั้มนี้

อัลบั้มที่ 2 *โอปีนี* (*Opini*) ซึ่งจำหน่ายใน ค.ศ. 1982 โดยค่ายมุสิกะสตูดิโอเช่นกัน ซึ่งตอกย้ำชื่อเสียงของเขาในฐานะนักร้องเพลงแนวประท้วงผสมกับเพลงบัลลาด เพลง "กาลังรัมบูอานาร์กี" (Galang Rambu Anarki) สำหรับลูกชายแรกเกิดของเขาผสมผสานทั้งสององค์ประกอบเข้าด้วยกัน โดยกล่าวถึงทั้งเหตุการณ์อันน่ายินดีของการเกิดบุตรคนแรกของเขา แต่ยังกล่าวถึงค่าครองชีพที่พุ่งสูงขึ้น โดยกล่าวว่าบางทีลูกของเขาอาจขาดสารอาหารหากเขาไม่สามารถซื้อนมได้

ใน ค.ศ. 1983 มีการเปิดตัวอัลบั้ม *ซุมบัง* (*Sumbang*) ในขณะที่อัลบั้มใน ค.ศ. 1984 ได้แก่ *บารังอันติก* (*Barang Antik*) และ *ซูกาลี* (*Sugali*)

ในเดือนเมษายน ค.ศ. 1984 อีวัน ฟัลซ์ ถูกจับกุมและถูกสอบสวนเป็นเวลาสองสัปดาห์หลังจากเขาแสดงเพลง "เดโมกราซีนาซี" (Demokrasi Nasi) และ "มะบักตีนี" ซึ่งทั้งสองเพลงไม่ได้ถูกอัดไว้ในอัลบั้มใด ๆ ที่เปอกันบารู เพลงมะบักตีนีเป็นเรื่องเกี่ยวกับโสเภณีที่มีร้านกาแฟริมทาง ซึ่งแต่งงานกับ "ซูฮาร์โย" โดยเชื่อว่าเป็นเพลงที่มีเนื้อหาเสียดสีซูฮาร์โตและภรรยา เหตุการณ์ดังกล่าวได้รับการเล่าขานอีกครั้งในเพลง "14-4-84" ในอัลบั้ม *เอธิโอเปีย* (*Ethiopia*) ค.ศ. 1986

อีวัน ฟัลซ์ ยังคงออกอัลบั้มอย่างต่อเนื่องตลอดช่วงทศวรรษ 1980 ต่อมาใน ค.ศ. 1989 เขาได้ก่อตั้งวงซวามี (Swami) ซึ่งออกอัลบั้มสองชุด ได้แก่ *ซวามี 1* ใน ค.ศ. 1989 และ *ซวามี 2* ใน ค.ศ. 1991 วงกันตาตาตักวา (Kantata Takwa) ก็เป็นหนึ่งในวงที่คล้ายคลึงกัน ซึ่งประกอบด้วยสมาชิกวงซวามีหลายคน แนวเพลงคือเรบานาร็อก (Rebana rock) ซึ่งเป็นการผสมผสานระหว่างจิมิ เฮนดริกซ์ กับริก เวกแมน กับดนตรีเรบานาแบบเบอตาวี อัลบั้ม *กันตาตาตักวา* (Kantata Takwa*)* วางจำหน่ายใน ค.ศ. 1990 ประกอบด้วยเพลงอย่าง "เบ็นโต" (Bento) และ "บงการ์" (Bongkar; "ฉีกทิ้ง") ซึ่งเป็นสองเพลงจากหลายเพลงที่พวกเขาร้องในระหว่างการประท้วงของนักศึกษา เพลง "เบ็นโต" ได้รับอิทธิพลมาจากเพลง "เดย์ทริปเปอร์" ของเดอะบีเทิลส์

จนกระทั่งถึงการเปิดตัวอัลบั้ม *โอรังกีลา* (*Orang Gila*) ใน ค.ศ. 1994 อีวัน ฟัลซ์ ได้ออกอัลบั้มใหม่ประมาณปีละสองอัลบั้ม เป็นเวลา 15 ปี ตั้งแต่ ค.ศ. 1994 เขาได้ลดตารางการออกอัลบั้มลงอย่างมาก โดยออกซิงเกิลเพียงสองเพลงใน ค.ศ. 1995 และหนึ่งเพลงใน ค.ศ. 1996 ขณะที่ใน ค.ศ. 1998 ก็ได้ออก *กันตาตาซัมซารา* (*Kantata Samsara*) อัลบั้มที่สองและอัลบั้มสุดท้ายของ *กันตาตาตักวา*

ภายหลังยังมีการออกอัลบั้มรวมเพลงของอีวัน ฟัลซ์ หลายอัลบั้มในช่วงทศวรรษ 1990 และ 2000 รวมถึง Best of the Best, Akustik (3 อัลบั้ม) และ *ซาลัมรีโฟร์มาซี* (*Salam Reformasi*; "สวัสดีการปฏิรูป") ซึ่งขายได้มากกว่า 50,000 ชุด

ใน ค.ศ. 2002 อีวัน ฟัลซ์ ออกอัลบั้มเดี่ยวชุดแรกนับตั้งแต่ ค.ศ. 1994 คือ *ซูวาราฮาตี* (*Suara Hati*) ใน ค.ศ. 2003 อัลบั้ม *In Collaboration With* ได้ออกจำหน่าย ซึ่งประกอบด้วยการแสดงร่วมกับศิลปินคนอื่น ๆ ของอินโดนีเซีย ส่วนอัลบั้มเดี่ยว *มานูซียาเซอเตองะฮ์เดวา* (*Manusia Setengah Dewa*) วางจำหน่ายใน ค.ศ. 2004

ใน ค.ศ. 2005 เขาได้เปิดตัวอัลบั้ม *Iwan Fals in Love* ซึ่งเป็นการรวบรวมผลงานเพลงแนวโรแมนติกที่มีอยู่แล้ว รวมถึงเพลงใหม่ "อีจินกันอากูเมอญายังกีมู" (Ijinkan Aku Menyayangimu; "ให้ฉันได้รักเธอ") เป็นซิงเกิลหลัก และมีการนำเพลงเก่ามาอัดใหม่ถึง 5 เพลง โดยสองเพลงที่ร่วมร้องกับอินดรา เล็ซมานา (Indra Lesmana) คือ "ฮารุซกะฮ์เปอร์กี" (Haruskah Pergi) และ "เซอลันจาร์" (Selancar) ได้รับการเผยแพร่ในรูปแบบการดาวน์โหลดแบบดิจิทัลใน ค.ศ. 2006

ในปี 2007 อัลบั้ม 50:50 ได้วางจำหน่ายโดย Musica Studios แก่นเรื่องของอัลบั้มคือความโรแมนติกและการวิพากษ์วิจารณ์สังคม ซิงเกิลหนึ่งจากอัลบั้มชื่อ *ปูลังละฮ์* (*Pulanglah*; "กลับบ้านเถิด") เล่าถึงการเสียชีวิตของมูนีร์ ซาอิด ตาลิบ เพลง 6 เพลงนั้นเขียนโดยตัวเขาเอง และอีก 6 เพลงนั้นเขียนโดยเพื่อนนักดนตรีของเขา โดยสองเพลงได้ปล่อยใน ค.ศ. 2009 ในชื่อ "อุนตุกมูเตอร์กาซิฮ์" (Untukmu Terkasih)

ใน ค.ศ. 2010 เขาออกอัลบั้ม *เกอเซออิมบางัน* (*Keseimbangan*) และใน ค.ศ. 2011 เขาออกอัลบั้มใหม่ชื่อ *เตอร์กีลา-กีลา* (*Tergila-gila*) ซึ่งมีเพลงใหม่ 4 เพลงอยู่ข้างใน

## เนื้อหาเพลง
อีวัน ฟัลซ์ มักได้รับการเปรียบเทียบกับบ็อบ ดิลลัน ซึ่งเป็นหนึ่งในผู้ที่มีอิทธิพลต่อเขาอย่างมากทั้งในแนวเพลงยุคแรกของเขาที่ใช้ฮาร์โมนิกาอย่างหนัก และในเนื้อเพลงของเขาที่มักอยู่ในแนวเพลงประท้วง หรือคล้ายกับเพลงเพื่อชีวิตของไทย

ตัวอย่างเช่น "กามูซูดะฮ์กีลา" (Kamu Sudah Gila; "คุณบ้าไปแล้ว") และ "อาปากามูซูดะฮ์จาดีตูฮัน?" (Apa Kamu Sudah Jadi Tuhan?; "คุณกลายเป็นพระเจ้าแล้วหรือยัง?") เป็นเพลงที่วิพากษ์วิจารณ์ระบอบการปกครองยุคระเบียบใหม่

เพลงอื่น ๆ นอกจากนี้ มักเน้นเรื่องราวเหตุการณ์มากกว่า แต่ก็ยังสามารถมองได้ว่าเป็นเพลงการเมือง ตัวอย่างเช่น เพลง "กาลังรัมบูอานาร์กี" (Galang Rambu Anarki) ของเขาที่แต่งขึ้นเพื่อลูกชายแรกเกิด พูดถึงความยากจนเกินกว่าจะเลี้ยงดูลูกชายได้ ขณะที่เพลง "เกิมบังเปอเตอ" (Kembang Pete; "ดอกสะตอ") เล่าเรื่องราวของคนยากจนที่ถูกมองข้าม "อากูโบซัน" (Aku Bosan; "ฉันเบื่อ") เป็นเรื่องราวของเด็กชายที่ประท้วงพ่อแม่เพราะพ่อแม่ทิ้งเขาไว้ที่บ้านคนเดียวเนื่องจากทำงานมากไป ขณะที่ "ฮูรา-ฮูรา ฮูรู-ฮูรา" (Hura-Hura Huru-Hara; "การจลาจลปลอม") เปรียบเจ้าหนี้เป็นดั่งผีดูดเลือด

เพลง (และอัลบั้ม) ปี 1988 ชื่อ "1910" ซึ่งอาจตีความได้ว่าหมายถึง ค.ศ. 1910 นั้น แท้จริงแล้วอ้างอิงถึงวันที่ 19 ตุลาคม ซึ่งเป็นวันที่เกิดเหตุการณ์รถไฟชนกันที่เมืองบินตาโรใน ค.ศ. 1987 ซึ่งเป็นเหตุการณ์หายนะที่เพลงนี้บันทึกไว้ในรูปแบบบันทึกเรื่องราวเหตุการณ์ เพลง "เจอโลเตะฮ์จามาร์โต-ลลดันเจอมาร์" (Celoteh Camar Tolol dan Cemar) ในอัลบั้ม *ซุมบัง*  ค.ศ. 1983 ก็เป็นการบันทึกเหตุการณ์เรือ Tampomas II จมลงในมาซาเลมบู

แม้ว่าอีวัน ฟัลซ์ จะเป็นนักแต่งเพลง แต่สถานะของอีวันฟัลซ์ในฐานะหนึ่งในนักแสดงร็อก/ป็อปชั้นนำของอินโดนีเซีย ได้นำไปสู่การบันทึกเสียงของเขาจากนักแต่งเพลงคนอื่น ๆ มากมาย เพลงฮิตที่โดดเด่นที่สุดของเขาที่เขียนโดยคนอื่น ๆ ได้แก่ "บารังอันติก" (Barang Antik; "สินค้าโบราณ"), "เกอเมิซราอัน" (Kemesraan; "ความใกล้ชิด"), "กูเมอนันตีเซอโอรังเกอกาซิฮ์" (Kumenanti Seorang Kekasih; "ฉันกำลังรอที่รัก"), "อากูบูฮันปีลีฮัน" (Aku Bukan Pilihan; "ฉันไม่ใช่ตัวเลือก") และ "อีจินกันอากูเมอญายังกีมู" (Ijinkan Aku Menyayangimu; "ให้ฉันได้รักเธอ")

## ชีวิตส่วนตัว
วันที่ 1 มกราคม ค.ศ. 1982 กาลัง รัมบู อานาร์กี บุตรชายคนแรกของอีวัน ฟัลซ์ ได้ถือกำเนิด หนึ่งในเพลงที่โด่งดังที่สุดของฟอลส์คือ "กาลังรัมบูอานาร์กี" ซึ่งแต่งขึ้นเพื่อรำลึกถึงการเกิดของบุตรชาย และได้เผยแพร่ในอัลบั้ม *โอปีนี* (Opinion; "ความเห็น") กาลังเดินตามรอยเท้าบิดาโดยเล่นดนตรีในวงดนตรีตั้งแต่ยังเด็กในฐานะนักกีตาร์และนักดนตรีพื้นบ้าน แต่เขาเสียชีวิตเมื่ออายุ 15 ปี ในวันที่ 25 เมษายน ค.ศ. 1997 จากการเสพมอร์ฟีนเกินขนาดหรือโรคหอบหืด วลี *กาลังรัมบูอานาร์กี* แปลว่า "สนับสนุนสัญลักษณ์แห่งอนาธิปไตย"

ใน ค.ศ. 1985 อันนีซา จีกัล รัมบู บาซาเอ (Annisa Cikal Rambu Basae) ลูกสาวและลูกคนที่สองถือกำเนิดขึ้น ลูกคนที่สามของเขาคือ ไรยา รัมบู รบบานี (Rayya Rambu Robbani) เขาและโรซันนา ภรรยาของเขา อาศัยในจีบูบูร์ จังหวัดชวาตะวันตก

## ดูเพิ่ม
* โรห์มา อิรามะ
* คริเชอ

## แหล่งอ้างอิง

## หนังสืออ้างอิง
* 
* 
* 
* 
* 

หมวดหมู่:บุคคลที่เกิดในปี พ.ศ. 2504
หมวดหมู่:บุคคลที่ยังมีชีวิตอยู่
หมวดหมู่:มุสลิมชาวอินโดนีเซีย
หมวดหมู่:นักร้องชาวอินโดนีเซีย
หมวดหมู่:ชาวชวา